b"\n_START_ARTICLE_\nKarbonat\n_START_PARAGRAPH_\nKarbonati so soli, estri in naravni minerali s karbonatnim anionom (CO\xe2\x82\x83\xc2\xb2\xe2\x81\xbb). So bazi\xc4\x8dni.\n_START_SECTION_\nSplo\xc5\xa1no\n_START_PARAGRAPH_\nPrisotnost karbonatnega iona v soleh in raztopinah se ugotavlja z dodatkom razred\xc4\x8dene mineralne kisline, na primer klorovodikove kisline, ki povzro\xc4\x8di spro\xc5\xa1\xc4\x8danje mehur\xc4\x8dkov ogljikovega dioksida._NEWLINE_Naziv karbonat se uporablja tudi za njegove soli in minerale, ki so v naravi zelo raz\xc5\xa1irjeni. Najpogostej\xc5\xa1a sta kalcit ali kalcijev karbonat CaCO\xe2\x82\x83, ki je glavna sestavina apnenca in kalcijev magnezijev karbonat CaMg(CO\xe2\x82\x83)\xe2\x82\x82, ki je glavna sestavina dolomita. Proces odstranjevanja ogljikovega dioksida iz karbonatov se imenuje kalciniranje. Tak\xc5\xa1en proses je, na primer, \xc5\xbeganje apna v apnenicah.\n_START_SECTION_\nKislo-bazi\xc4\x8dna kemija\n_START_PARAGRAPH_\nKarbonatni ion CO\xe2\x82\x83\xc2\xb2\xe2\x81\xbb je srednje mo\xc4\x8dna baza. Karbonat je konjugirana baza rahlo kislega hidrogenkarbonata HCO\xe2\x82\x83\xe2\x81\xbb, ki je sam zmerno mo\xc4\x8dna konjugirana baza rahlo kisle ogljikove kisline. Karbonatni ion kot tak posku\xc5\xa1a v vodni raztopini vezati vodikove atome.\n_START_SECTION_\nOrganski karbonati\n_START_PARAGRAPH_\nV organski kemiji se izraz karbonat lahko nana\xc5\xa1a tudi na funkcionalno skupino, ki vsebuje ogljikov atom, vezan na tri kisikove atome. Ena od vezi je dvojna vez. Tovrstne spojine so zanane tudi kot organokarbonati ali karbonatni estri in imajo splo\xc5\xa1no formulo ROCOOR' oziroma RR'CO\xe2\x82\x83. Pomembnej\xc5\xa1i organokarboati so dimetil karbonat, etilenkarbonat, propilenkarbonat in toksi\xc4\x8dni trifosgen.\n_START_SECTION_\nPomen karbonatov v biologiji\n_START_PARAGRAPH_\nKarbonati v krvi delujejo kot pufri. \xc4\x8ce je pH krvi prenizek, je koncentracija vodikovih ionov previsoka in izlo\xc4\x8dati se za\xc4\x8dne CO\xe2\x82\x82. Reakcija se pomakne v levo, kar bistveno zni\xc5\xbea koncentracijo H\xe2\x81\xba ionov in pH se pove\xc4\x8da._NEWLINE_\xc4\x8ce je pH previsok, je koncentracija H\xe2\x81\xba ionov v krvi prenizka in ledvice za\xc4\x8dnejo izlo\xc4\x8dati bikarbonatni ion HCO\xe2\x82\x83\xe2\x81\xbb. Reakcija se zato pomakne v desno. Koncentracija H\xe2\x81\xba ionov se bistveno pove\xc4\x8da in pH se zmanj\xc5\xa1a.\n_START_SECTION_\nKarbonati v vesolju\n_START_PARAGRAPH_\nMed znanstveniki prevladuje mnenje, da je prisotnost karbonatov v kamninah trden dokaz za prisotnost teko\xc4\x8de vode. Nedavna opazovanja planetarne meglice NGC 6302 ka\xc5\xbeejo na prisotnost karbonatov v vesolju, \xc4\x8deprav je kro\xc5\xbeenje vode, kakr\xc5\xa1no poznamo na Zemlji, zelo malo verjetno._NEWLINE_Raziskave Marsa z opazovanjem iz vesolja pa tudi na sami povr\xc5\xa1ini planeta niso odkrile ve\xc4\x8djih depozitov karbonatov, \xc4\x8deprav se jih v Marsovih meteoritskih kraterjih najde v manj\xc5\xa1ih koli\xc4\x8dinah. Talna voda bi se lahko nahajala v meteoritskem kraterju Gusev in na Meridiani Planum."